钦定古今图书集成/历象汇编/乾象典/第087卷 > 朱子语类 > 《霜》
## 钦定古今图书集成/历象汇编/乾象典/第087卷 > 朱子语类 > 《霜》

霜只是露结成，雪只是雨结成。古人说露是星月之
气，不然。今高山顶上，虽晴亦无露，露只是自下蒸上。
人言极西高山上亦无雨雪。

高山上无霜露却有雪某尝登《云谷》，晨起穿林薄中，
并无露水沾衣，但见烟霞在下，茫然如大洋海，众山
仅露峰尖，烟云环绕往来，山如移动，天下之奇观也。
或问：“高山无霜露，其理如何？”曰：“上面气渐清，风渐紧，
虽微有雾气，都吹散了，所以不结。若雪，则只是雨遇
寒而凝，故高寒处雪先结也。”

问：“伊川曰：‘露是金之气’。”曰：“露自是有清肃底气象。古
语云：‘露结为霜’。今观之，诚然。伊川云：‘不然。不知何故？
盖露与霜之气不同，露能滋物，霜能杀物也。雪霜亦
有异。霜则杀物，雪不能杀物也’。”